
BIROUL  PERMANENT
AL
CAMEREI  DEPUTAŢILOR




Vă înaintăm, alăturat, raportul asupra proiectului de Lege pentru completarea Legii nr.227/2015 privind Codul fiscal, trimis cu adresa nr. Plx.270/2019, Camera Deputaţilor fiind Cameră decizională.
În raport cu obiectul şi conţinutul său, proiectul de lege face parte din categoria legilor ordinare.


PREŞEDINTE,

Sorin LAZĂR

RAPORT

asupra proiectului de Lege pentru completarea 
Legii nr.227/2015 privind Codul fiscal



În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere pe fond cu proiectul de Lege pentru completarea Legii nr.227/2015 privind Codul fiscal.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată,  a adoptat proiectul de Lege în condițiile articolului 75 alineatul (2) teza a III-a din Constituția României în ședința din 3 iunie 2019.
La dezbaterea proiectului de Lege s-a avut în vedere avizul negativ al Comisiei pentru drepturile omului, culte şi problemele minorităţilor naţionale, avizul negativ al Comisei pentru muncă şi protecţie socială, avizul favorabil al Consiliului Legislativ, avizul negativ al Consiliului Economic și Social precum şi punctul de vedere negativ al Guvernului.
Proiectul de lege supus dezbaterii are ca obiect de reglementare, completarea Codului fiscal cu definirea “activitatea de jurnalism” şi scutirea persoanelor fizice, pentru venitul realizat din salarii şi asimilate salariilor, ca urmare a desfăşurării activităţii de jurnalism. 
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege menţionat mai sus, în şedinţa din data de 19 iunie 2019.
La lucrările Comisiei și-au înregistrat prezența un număr de 23 deputați, din totalul de 25 de membri.
La dezbaterea proiectului de lege au participat, în calitate de invitați, reprezentanți ai Ministerului Finanţelor Publice.
[bookmark: _GoBack]În urma examinării proiectului de lege şi a opiniilor exprimate deputații prezenți la lucrări au hotărât, cu majoritate de voturi, să propună plenului Camerei Deputaţilor respingerea proiectului de Lege pentru completarea Legii nr.227/2015 privind Codul fiscal întrucât:
Prin completarea Codului fiscal, în sensul introducerii activităţii de jurnalism între definiţiile prevăzute de lege şi a scutirii de la plata impozitului pe venit a veniturilor din drepturile de proprietate intelectuală ca urmare a desfăşurării  acestei activităţi, se  instituie un tratament fiscal preferenţial pentru jurnalişti.
Propunerea de definire a „activităţii de jurnalism” poate crea confuzii şi interpretări diferite, de aceea se impune ca sfera activităţilor desfăşurate de persoanele vizate să fie strict delimitată.
Precizăm că, în conformitate cu articolul 9 din Legea nr.8/1996 privind dreptul de autor şi drepturile conexe, nu pot beneficia de protecţia legală a dreptului de autor “ştirile şi informaţiile de presă”.

În raport cu obiectul şi conţinutul său, proiectul de lege face parte din categoria legilor ordinare.





	PREŞEDINTE,

Sorin LAZĂR
	SECRETAR,

Marinel – Gabriel Pirtea











Şef serviciu
Giorgiana Ene

Consilier parlamentar
 Ionuţ Brad

